ซีไอเอ็มบีลุยเปิดสาขานับร้อย
&#8220;ซีไอเอ็มบี&#8221; เดินหน้าเปิดสาขาเพิ่ม 100 แห่ง ยกเครื่อง 20 สาขา เป็นศูนย์ธุรกิจเจาะเอสเอ็มอี เล็งเข้าซื้อกิจการ
19 ส.ค. 2554

“ซีไอเอ็มบี” เดินหน้าเปิดสาขาเพิ่ม 100 แห่ง ยกเครื่อง 20 สาขา เป็นศูนย์ธุรกิจเจาะเอสเอ็มอี เล็งเข้าซื้อกิจการ
นายณรงค์ชัย ว่องธนะวิโมกษ์ รองกรรมการผู้จัดการใหญ่ สายกลยุทธ์และการเงิน ธนาคารซีไอเอ็มบี ไทย กล่าวว่า ธนาคารเตรียมขยายสาขาเพิ่มขึ้นเป็น 250 แห่ง จาก 151 แห่ง ภายใน 3 ปี สำหรับในปีนี้จะเปิดสาขาใหม่เพิ่ม 1015 แห่ง ใช้งบสาขาละไม่ต่ำกว่า 20 ล้านบาท เพื่อเพิ่มช่องทางติดต่อและให้บริการแก่ลูกค้า โดยจะเน้นเจาะทำเลตามหัวเมืองใหญ่และพื้นที่ซึ่งลูกค้าร้องขอเข้ามา แต่ต้องคุ้มค่าแก่การลงทุน
ขณะนี้ผลการดำเนินงานของสาขาที่มีอยู่นั้น กว่า 70% ถือว่ายังอยู่ในภาวะขาดทุน
“ต้องยอมรับว่าสาขาที่มีอยู่ในปัจจุบันซึ่งเคยเป็นของไทยธนาคารเดิมบางแห่งก็ยังไม่ถูกใจและต้องปรับปรุง เช่น ปัญหาเรื่องที่จอดรถ ขณะที่สาขาซึ่งจะเปิดใหม่ในปีนี้จะเน้นพื้นที่มีชุมชนอยู่อาศัยหนาแน่น” นายณรงค์ชัย กล่าว
ทั้งนี้ ช่วง 5 เดือนที่ผ่านมาธนาคารได้เปิดสาขาใหม่ไปแล้ว 4 แห่ง และในอีก 12 เดือนข้างหน้าจะเปิดเพิ่มอีก 4 สาขา ในกรุงเทพฯ ภูเก็ตและสมุย อีก 1 สาขาจะเปิดในพื้นที่นิคมอุตสาหกรรมอมตะนคร ในภาคตะวันออก เพื่อให้บริการกลุ่มพนักงานของลูกค้าที่ใช้บริการบัญชีเงินเดือนของธนาคาร และระยะยาวจะเปิดสาขาให้ครบทุกจังหวัด
นอกจากนี้ ธนาคารจะมีการปรับปรุงสาขาเดิมให้เป็นศูนย์ข้อมูลทางธุรกิจจำนวน 20 แห่ง เพื่อลดต้นทุนและขยายการให้บริการไปยังกลุ่มลูกค้าเอสเอ็มอีและธุรกิจขนาดใหญ่ เนื่องจากสินเชื่อที่มาจากสาขาส่วนใหญ่จะอยู่ในกลุ่มสินเชื่อบุคคลและสินเชื่อที่อยู่อาศัยเป็นหลัก และตั้งเป้าเพิ่มสัดส่วนการใช้ผลิตภัณฑ์ของลูกค้าให้เพิ่มขึ้นจาก 1.4 ผลิตภัณฑ์ต่อราย เป็น 2 ผลิตภัณฑ์
นายณรงค์ชัย กล่าวอีกว่า ในครึ่งปีแรกจะเติบโตได้ตามเป้าที่ 10% หรือ 1 หมื่นล้านบาท จากฐานสินเชื่อที่มีอยู่ 9.7 หมื่นล้านบาท และธนาคารก็ยังคงมองหาโอกาสในการเข้าซื้อกิจการที่น่าสนใจอยู่ต่อเนื่อง